### NN 81/2022 (13.7.2022.), Odluka o obračunu i naplati naknade za razvoj komunalnih vodnih građevina za javnu vodoopskrbu na području Općine Unešić

VODOVOD I ODVODNJA ŠIBENIK D.O.O.

1220

Na temelju članka 52. i 56. Zakona o financiranju vodnoga gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17, 66/19), te članka 23. Zakona o vodnim uslugama (»Narodne novine«, broj 66/19), Skupština trgovačkog društva Vodovod i odvodnja d.o.o., na sjednici održanoj dana 29. lipnja 2021. godine, donosi

ODLUKU

O OBRAČUNU I NAPLATI NAKNADE ZA RAZVOJ KOMUNALNIH VODNIH GRAĐEVINA ZA JAVNU VODOOPSKRBU NA PODRUČJU OPĆINE UNEŠIĆ

Članak 1.

Ovom se Odlukom uvodi obveza plaćanja naknade za razvoj komunalnih vodnih građevina za javnu vodoopskrbu na području Općine Unešić, te se utvrđuje: visina, detaljnije namjene kojima služi prihod od naknade (dalje u tekstu: naknada za razvoj), način obračuna i naplate naknade za razvoj, nadzor nad obračunom i naplatom naknade za razvoj, obveznike plaćanja, osnovica za obračun naknade.

Članak 2.

Naknada za razvoj komunalnih vodnih građevina za javnu vodoopskrbu na području Općine Unešić iznosi 2,00 kn/m3.

Obveznici plaćanja iznosa naknade iz stavka 1. ove točke su svi korisnici vodnih usluga na području Općine Unešić.

Članak 3.

Sredstva naknade za razvoj koriste se isključivo u svrhu namijenjenu za financiranje: građenja novih, rekonstrukciju postojećih i održavanje komunalnih objekata i uređaja za vodoopskrbu, sukladno Planu, odnosno Godišnjem programu gradnje komunalnih vodnih građevina.

Izgradnja komunalnih objekata i uređaja za vodoopskrbu, u smislu ove Odluke, podrazumijeva rekonstrukciju postojećih i izgradnju novih vodovodnih mreža, kao i sanaciju (asfaltiranje, popločavanje i sl.) površina koje su prekopane u svrhu naprijed opisanih zahvata na području Općine Unešić.

Članak 4.

Sredstva naknade za razvoj sustava javne vodoopskrbe na području Općine Unešić iz čl. 3. ove Odluke prihod su ovog Društva.

Članak 5.

Namjenska novčana sredstva iz stavka 1. članka 2. ove Odluke naplaćivat će Vodovod i odvodnja d.o.o., Šibenik, temeljem računa koje ispostavlja svim korisnicima usluge javne vodoopskrbe na području općine Unešić.

Članak 6.

Isporučitelj je u obvezi prikupljenu naknadu za razvoj evidentirati u svojim poslovnim knjigama na posebnom kontu.

Isporučitelj je obvezan izraditi i dostaviti godišnje izvješće o obračunatim iznosima naknade za razvoj te o prikupljenim i utrošenim sredstvima od naknade za razvoj sustava javne vodoopskrbe na području općine Unešić.

Isporučitelj je obvezan izraditi i dostaviti pojedinačno izvješće na zahtjev Općine Unešić o prikupljenim i utrošenim sredstvima od naknade za razvoj sustava javne vodoopskrbe na području Općine Unešić.

Isporučitelju je zabranjeno raspolagati na bilo koji način naknadom za razvoj osim na način određen ovom Odlukom.

Posebnim Ugovorom Općina Unešić i Vodovod i odvodnja d.o.o. mogu regulirati svoje međusobne odnose u svezi naknade za razvoj komunalnih vodnih građevina na području Općine Unešić.

Članak 7.

Nadzor nad obračunom i naplatom sredstava naknade obavlja Skupština Isporučitelja i Jedinstveni upravni odjel Općine Unešić.

Članak 8.

Ova odluka objavit će se u »Narodnim novinama«, a stupa na snagu osmoga dana od objave.

Broj: 4946-11/2021

Šibenik, 29. lipnja 2021.

Predsjednik Skupštine
 Ante Galić, dipl. iur., v. r.